En række nordjyder blev i dag konfronteret med et spørgsmål, de formentlig ikke tidligere er løbet ind i: Hvordan oplevede du musikken under vaccinationen? Julian Svenstrup studerer musikterapi på Aalborg Universitet. Han var i dag taget ud på Håndværkervej i Aalborg for at undersøge musiks indvirken på de personer, der skulle vaccineres. - Jeg synes, det er spændende. Det er jo en voldsom situation, vi står i, siger Julian Svenstrup. Det kommer ikke kun de mange personer til gode, der skal vaccineres. Musikken skal nemlig også berolige personalet. - Målet er klart at skabe den bedste vaccinationsoplevelse som muligt, forklarer Stine Jacobsen, lektor i musikterapi på Aalborg Universitet. Og det er da heller ikke spildt viden, selvom coronavaccinerne forhåbentligt snart er kørt igennem. - Coronavirus og vaccineforløbet er forhåbentligt snart et overstået kapitel, men vi mener bestemt, at den her viden kan bruges i andre sammenhænge som for eksempel på landets skadestuer, siger Stine Jacobsen. En af de personer, der er mødt frem i dag, er pensionisten, Flemming Højsgaard. - Jeg har ikke selv haft nerver på, men det er der nogle andre, der har, så det er fint, der er noget beroligende musik, siger Flemming Højsgaard. Også Lise Buur, der er sygeplejerske på Aalborg Universitetshospital, er glad for tiltaget. - Det er meget beroligende og rigtig fint, og det giver en god start, når det går i gang, siger Lise Buur. Julian Svenstrup stod efter dagens arbejde med en god oplevelse. - Mit indtryk er, at folk er villige til at snakke med os, og at det har været en god oplevelse, siger Julian Svenstrup.
Aalborg Universitet undersøgte i dag, hvordan musik virker på personer, der skal vaccineres.